CELEX: 
Language: da
Date: 2017-09-20 00:00:00
Title: KOMMISSIONENS DELEGEREDE FORORDNING (EU) …/… om ændring af Kommissionens forordning (EF) nr. 589/2008 for så vidt angår handelsnormer for æg fra frilandshøns, hvis adgang til udendørsarealer er begrænset

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Der er i Kommissionens forordning (EF) nr. 589/2008 fastsat gennemførelsesbestemmelser til Rådets forordning (EF) nr. 1234/2007 for så vidt angår handelsnormer for æg. Særlig i punkt 1 i bilag II til forordning (EF) nr. 589/2008 er der fastsat minimumsforskrifter for "frilandsæg". Forordning (EU) nr. 1308/2013 har erstattet forordning (EF) nr. 1234/2007 og tillægger Kommissionen beføjelse til at vedtage delegerede retsakter på området i overensstemmelse med dens artikel 227.
            
            
               Ifølge de nuværende handelsnormer kan "frilandsæg" ikke længere betegnes som sådanne, hvis æglæggende høners udendørs adgang er begrænset af veterinære årsager i mere end 12 uger. Udbruddet af aviær influenza i 2016/17 har medført, at indendørs hold af veterinære årsager har overskredet denne grænse, og at æggene skulle markedsføres som "buræg" med et tilsvarende værditab til følge.
            
            
               Det forekommer nødvendigt at ændre bilag II til forordning (EF) nr. 589/2008 for at tilpasse den pågældende handelsnorm og indføre en længere undtagelsesperiode. Med henblik på en harmoniseret gennemførelse i hele Unionen præciseres i nærværende revision begyndelsestidspunktet for undtagelsesperioden. 
            
            
               2.HØRINGER FORUD FOR RETSAKTENS VEDTAGELSE
            
            
               Kommissionen har drøftet, hvilke aspekter der bør være omfattet af udkastet til den delegerede forordning med eksperter udpeget af medlemsstaterne på fem møder i ekspertgruppen for den fælles markedsordning i perioden marts til juli 2017 og har taget hensyn til de holdninger og standpunkter, der kom til udtryk under disse høringer, samt de aspekter, der blev drøftet på møderne med aktørerne.
            
            
               Udkastet til den delegerede forordning var tilgængeligt i fire uger fra den 7. august til 4. september 2017 på Kommissionens portal om bedre regulering med henblik på offentlig høring. Der indkom i alt 40 høringssvar. Omtrent halvdelen af svarene kom fra private borgere, den anden halvdel af svarene fra faglige organisationer. Kommentarerne og forslagene fordelte sig ligeligt mellem erhvervsorganisationer, der udtrykte ønske om en mere fleksibel tilgang, f.eks. i form af en yderligere forlængelse af den foreslåede undtagelsesperiode, og borgere, der fandt, at den foreslåede undtagelsesperiode allerede var for lang. Den foreslåede tekst synes derfor at give en passende balance. At gå længere end de foreslåede ændringer ved at tillade en endnu længere undtagelsesperiode, vil kunne bringe relevansen af handelsnorm i fare.
            
            
               Europa-Parlamentets eksperter blev underrettet om alle disse drøftelser og indbudt til alle møderne.
            
            
               3.JURIDISKE ASPEKTER AF DEN DELEGEREDE RETSAKT
            
            
               Den delegerede forordning ændrer Kommissionens forordning (EF) nr. 589/2008 for så vidt angår handelsnormer for æg fra frilandshøns, hvis adgang til udendørsarealer er begrænset.
            
            
               For at sikre en harmoniseret gennemførelse af undtagelsesperioden for "frilandsæg" og tage hensyn til nylige og fremtidige langvarige sygdomsforekomster i husdyrpopulationer er det nødvendigt at præcisere, hvornår undtagelsesperioden begynder, og indføre en længere undtagelsesperiode. Handelsnormerne for frilandsæg, hvor hønsenes adgang til udendørsarealer er begrænset, bør derfor ændres for at give producenterne mere fleksibilitet med henblik på at bevare meningsfulde handelsnormer og bibeholde forbrugernes tillid.
            
            
            
               KOMMISSIONENS DELEGEREDE FORORDNING (EU) …/…
            
            
               af 20.9.2017
            
            
               om ændring af Kommissionens forordning (EF) nr. 589/2008 for så vidt angår handelsnormer for æg fra frilandshøns, hvis adgang til udendørsarealer er begrænset
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007
                  1
               , særlig artikel 75, stk. 2, og
            
         
         
            
               ud fra følgende betragtninger:
            
            
               (1)Der er i Kommissionens forordning (EF) nr. 589/2008
                  2
                fastsat gennemførelsesbestemmelser til Rådets forordning (EF) nr. 1234/2007
                  3
                for så vidt angår handelsnormer for æg. Særlig i punkt 1 i bilag II til forordning (EF) nr. 589/2008 er der fastsat minimumsforskrifter for "frilandsæg".
            
            
               (2)Forordning (EU) nr. 1308/2013 har erstattet forordning (EF) nr. 1234/2007 og tillægger Kommissionen beføjelse til at vedtage delegerede retsakter på området i overensstemmelse med artikel 227.
            
            
               (3)I punkt 1, litra a) i bilag II til forordning (EF) nr. 589/2008 er der fastsat en undtagelsesperiode, hvori æggene fortsat kan markedsføres som "frilandsæg" i de tilfælde, hvor adgangen til udendørsarealer er begrænset på grund af restriktioner vedtaget i henhold til EU-retten, herunder veterinære restriktioner for at beskytte folke- og dyresundheden, men kun for en periode på højst 12 uger. Som følge af alvorlige udbrud af aviær influenza i Unionen er det nødvendigt at indføre en længere undtagelsesperiode og præcisere bestemmelserne yderligere med henblik på en harmoniseret gennemførelse i hele Unionen, særlig med hensyn til begyndelsestidspunktet for undtagelsesperioden.
            
            
               (4)Bilag II til forordning (EF) nr. 589/2008 bør derfor ændres.
            
            
               (5)For at sikre en snarlig gennemførelse af denne foranstaltning bør forordningen træde i kraft på tredjedagen efter offentliggørelsen i Den Europæiske Unions Tidende —
            
            
               VEDTAGET DENNE FORORDNING:
            
            
               Artikel 1
            
            
               Bilag II til forordning (EF) nr. 589/2008 erstattes af teksten i bilaget til nærværende forordning. 
            
            
               Artikel 2
            
            
               Denne forordning træder i kraft på tredjedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 20.9.2017.
            
            
               
                     På Kommissionens vegne
               
               
                     Formand
                     Jean-Claude JUNCKER
               
               
            
         
         
            
                  
                     (1)
                  EUT L 347 af 20.12.2013, s. 671. 
               
               
                  
                     (2)
                  Kommissionens forordning (EF) nr. 589/2008 af 23. juni 2008 om gennemførelsesbestemmelser til Rådets forordning (EF) nr. 1234/2007 for så vidt angår handelsnormer for æg (EUT L 163 af 24.6.2008, s. 6).
               
               
                  
                     (3)
                  Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (EUT L 299 af 16.11.2007, s. 1).
               
            
      
    ---documentbreak--- 
      
         
         
            
               BILAG
            
            
               Minimumskrav til produktionssystemer i forbindelse med de forskellige ægproduktionsmetoder
            
            
               1."Frilandsæg" skal være produceret i produktionssystemer, der mindst opfylder betingelserne i artikel 4 i Rådets direktiv 1999/74/EF.
            
            
               Især skal følgende betingelser være opfyldt:
            
            
               a)Om dagen skal hønsene til stadighed have adgang til et udendørs areal. Dette krav forhindrer dog ikke en producent i at begrænse adgangen til det fri for en begrænset periode i morgentimerne i overensstemmelse med sædvanlig god landbrugspraksis, herunder god husdyrbrugspraksis.
            
            
               Hvis foranstaltninger vedtaget i henhold til EU-retten bevirker, at hønsenes adgang til udearealer begrænses for at beskytte folke- eller dyresundheden, kan æggene fortsat forhandles som "frilandsæg" uanset denne restriktion, forudsat at der højst har været begrænset adgang til udearealer for de æglæggende høner i en sammenhængende periode på 16 uger. Maksimumsperiodens begyndelse regnes fra den dato, hvor den pågældende gruppe af høns indsat samtidig rent faktisk får begrænset sin adgang til udearealer. 
            
            
               b)De udendørsarealer, som hønsene har adgang til, skal i overvejende grad være dækket af vegetation og må ikke anvendes til andre formål end frugtdyrkning, skovbrug eller græsning, hvis myndighederne tillader det sidstnævnte.
            
            
               c)Udendørsarealernes belægningstæthed må ikke på noget tidspunkt overstige 2 500 høns pr. hektar, som hønsene har adgang til, eller en høne pr. 4 m2. Hvis hver høne har adgang til mindst 10 m2, og der praktiseres rotation, og hønsene har fri adgang til alle arealer i hele flokkens levetid, skal der på hvert udendørsareal til enhver tid være afsat mindst 2,5 m2 pr. høne.
            
            
               d)Udendørsarealerne må ikke strække sig ud over en radius på 150 m fra bygningens nærmeste udgangsåbning. Der tillades dog en radius på op til 350 m fra bygningens nærmeste udgangsåbning, hvis der findes tilstrækkeligt mange steder, hvor hønsene kan søge ly, jf. artikel 4, stk. 1, nr. 3), litra b), nr. ii), i direktiv 1999/74/EF, jævnt fordelt over hele udendørsarealet med mindst fire steder med ly pr. hektar.
            
            
               2."Skrabeæg" skal være produceret i produktionssystemer, der mindst opfylder betingelserne i artikel 4 i direktiv 1999/74/EF.
            
            
               3."Buræg" skal være produceret i produktionssystemer, der mindst opfylder:
            
            
               a) betingelserne i artikel 5 i direktiv 1999/74/EF indtil den 31. december 2011, eller
            
            
               b) betingelserne i artikel 6 i direktiv 1999/74/EF.
            
            
               4.Medlemsstaterne kan tillade dispensationer fra punkt 1 og 2 i dette bilag for produktionssteder med under 350 æglæggende høner og for bedrifter med rugeægsproducerende høner for så vidt angår de forpligtelser, der er nævnt i artikel 4, stk. 1, nr. 1, litra d), andet punktum, nr. 1, litra e), nr. 2 og nr. 3, litra a), nr. i), og nr. 3, litra b), nr. i), i direktiv 1999/74/EF.